送許師德
作者：葛勝仲
朝代：宋

paragraphs: 訪我金溪船繫柳，一杯醑我真天酒。
騰装欲赴清油幕，纔得伸眉俄振手。
家聲文采照東南，洛師吳郡乃所監。
羔纁繼辟不容避，聊脱黄帽穿征衫。
元戎器業光鼎軸，百萬貔貅爲部曲。
仰分憂顧新登壇，慎柬英僚佐推轂。
平生韜略攄一朝，佇看烽静無氛妖。
将軍三箭天山定，千羣塞馬嘶風驕。